**A Piliscsévi Közös Önkormányzati Hivatal 2017. évi költségvetése**

A Piliscsévi Közös Önkormányzati Hivatal **személyi állományában** 2017-ben az alábbi személyi változások történnek. 1 fő teljes munkaidős köztisztviselő munkaviszonya már 2016. novemberben megszűnt, helyette várhatóan 2017. februártól tudunk kinevezni új dolgozót.

Az idei évben – előre láthatólag júniusban - 1 fő teljes munkaidős köztisztviselő nyugdíjba vonul. A jogszabály szerint a felmentési idő 2 hónap, amely időtartam legalább felére a köztisztviselőt a munkavégzési kötelezettség alól mentesíteni kell. Lehetőség szerint szeretnénk a dolgozót 2 hónapra felmenteni a munkavégzés alól, továbbá 1 havi bérét jutalomként adni. Ehhez kérjük a Képviselő- testületek támogatását.

A nyugdíjba vonuló kolléga helyett júliustól új dolgozót nevezünk ki. A két leendő kolléga már jelenleg is hetente néhány napot betanulással tölt hivatalunkban.

Mindkét új kolléga felsőfokú végzettségű, a személyi juttatásoknál az előterjesztés már tartalmazza a magasabb béreket (a „távozó” köztisztviselők középfokú végzettséggel rendelkeztek).

A garantált bérminimum emelkedése érinti néhány dolgozónk bérét is. Ezt a változást szintén beépítettük a költségvetés tervezetbe.

**Bevételként** az állami támogatás összegével 55.739 eFt-tal és 503 eFt pénzmaradvánnyal számoltunk. A pénzmaradvány teljes összege elkötelezettséggel terhelt, tartalmazza a decemberben kifizetett személyi juttatásokat (a népszavazáson részt vett HVI tagok megbízási díját, a dolgozók 1 havi Erzsébet utalványának összegét) és a járulékokat. Az állami támogatás összege 55.739 eFt, a mérlegben *(1. számú melléklet)* szereplő bér, járulék és dologi kiadásokra nyújt fedezetet.

Az előző évhez hasonlóan a hivatal dolgozói számára 8.000 Ft/fő/hó Erzsébet utalvánnyal számoltunk, amelyhez kérjük a tisztelt Képviselő-testületek támogatását.

Figyelembe véve, hogy a köztisztviselői bértáblában ismét nem történt változás, kérjük a tisztelt Képviselő-testületektől 2,2 M Ft elkülönítését, amelyet a dolgozók (a két leendő kolléga kivételével) bérének kiegészítésére fordíthatunk. Mind a piliscsévi, mind a leányvári Képviselő-testület 2,2-2,2 M Ft-os hozzájárulása szükséges ahhoz, hogy a régi dolgozóknak havi br. 30 eFt-os összeget tudjunk adni.

Baumstark Tiborné, jegyző s.k.

Kosztkáné Rokolya Bernadett, polgármester s.k.

Hanzelik Gábor, polgármester, s.k.